b'\n_START_ARTICLE_\nDru\xc5\xa1\xc4\x8dina iz \xc5\xa1estega b\n_START_PARAGRAPH_\nDru\xc5\xa1\xc4\x8dina iz \xc5\xa1estega b je mladinsko delo slovenske pisateljice Janje Vidmar, ki je leta 2000 iz\xc5\xa1lo pri zalo\xc5\xbebi DZS v Ljubljani in gre za nadaljevanje zgodbe iz knjige Junaki petega b. Knjiga je vsebinsko razdeljena na dva dela; prvi del (naslovljen tudi \xc2\xbbKadar je sre\xc4\x8da opote\xc4\x8da, vsi stojimo trdno na tleh!\xc2\xab) sestavlja deset podpoglavij, v drugem delu (\xc2\xbbSamo otro\xc5\xa1tvo zasluti v kaplji resni\xc4\x8dnosti ocean domi\xc5\xa1ljije!\xc2\xab) pa je avtorica vsebino raz\xc4\x8dlenila \xc5\xa1e na dodatnih sedem podpoglavij.\n_START_SECTION_\nAnaliza dela\n_START_PARAGRAPH_\nAvtorica v knjigi opi\xc5\xa1e, kako se najstniki spopadajo s te\xc5\xbeavami, kako re\xc5\xa1ujejo probleme in kako i\xc5\xa1\xc4\x8dejo kompromise. V knjigi je prikazana tudi zgodnja upornost u\xc4\x8dencev, ki nima vedno negativnega prizvoka, prav tako so prikazani tudi za\xc4\x8detki njihovega osamosvajanja od star\xc5\xa1ev. S tem, ko so se glavne knji\xc5\xbeevne osebe odlo\xc4\x8dile, da razi\xc5\xa1\xc4\x8dejo skrivnost osumljenca Maksa Fajona, so nase prevzele tudi veliko odgovornost svojih dejanj. Gre namre\xc4\x8d za to, da se osrednji junaki tudi tokrat znajdejo pred novo \xc5\xbeivljenjsko preizku\xc5\xa1njo, ki jo sku\xc5\xa1ajo razre\xc5\xa1iti, kljub oviram, ki se jim na tej poti postavijo.\n_START_SECTION_\nKnji\xc5\xbeevne osebe\n_START_PARAGRAPH_\nGlavne knji\xc5\xbeevne osebe v knjigi predstavlja t. i. dru\xc5\xa1\xc4\x8dina \xc5\xa1estega b, ki jo sestavljajo: Polona, \xc5\xa0pela, Miha, Jaka in Tine. Osrednja lika sta \xc5\xa1e Maks Fajon in razredni\xc4\x8darka Meta Kav\xc4\x8di\xc4\x8d. Stranske knji\xc5\xbeevne osebe pa so: Katarina (Polonina prijateljica), gospa Fajon (mati Maksa Fajona), star\xc5\xa1i otrok in drugi.\n_START_SECTION_\nDogajalni prostor\n_START_PARAGRAPH_\nZgodba se odvija na slovenskem ozemlju, prete\xc5\xbeni del v Ljubljani in njeni okolici, delno pa tudi v turisti\xc4\x8dnem kraju Olimje pri Pod\xc4\x8detrtku, ki so ga u\xc4\x8denci \xc5\xa1estega b obiskali v sklopu zaklju\xc4\x8dne ekskurzije.\n_START_SECTION_\nDogajalni \xc4\x8das\n_START_PARAGRAPH_\nDogajalni \xc4\x8das je strnjen na nekaj dni v mesecu juniju, tik pred zaklju\xc4\x8dkom \xc5\xa1olskega leta. Zgodba se pri\xc4\x8dne, ko se u\xc4\x8denci dogovarjajo o ekskurziji, glavni del se odvija na ekskurziji in po njej, zaklju\xc4\x8di pa se s koncem \xc5\xa1olskega leta.\n_START_SECTION_\nKratka obnova\n_START_PARAGRAPH_\nNa kon\xc4\x8dnem izletu pride dru\xc5\xa1\xc4\x8dina na sled veliki skrivnosti, navideznega prijatelja, sicer pa prevaranta, Maksa Fajona, ki jo sku\xc5\xa1a za dobro vseh, predvsem pa zaradi varnosti njihove razredni\xc4\x8darke, razre\xc5\xa1iti. Dru\xc5\xa1\xc4\x8dina \xc5\xa1estega b, tako skupaj premi\xc5\xa1ljuje in izdeluje na\xc4\x8drte, ki bi jim uspeli razkriti skrivnosti gospoda Fajona. Pri detektivskem delu se ne pustijo motiti, ovire jim ne predstavljajo niti star\xc5\xa1i, ki jih sku\xc5\xa1ajo za\xc5\xa1\xc4\x8dititi pred nevarnostmi. Zastavljeno nalogo je dru\xc5\xa1\xc4\x8dina uspe\xc5\xa1no opravila. Zgodba se tako sre\xc4\x8dno zaklju\xc4\x8di, junaki knjige so prepustili Maksa Fajona sodnim oblastem, s tem razre\xc5\xa1ili detektivsko nalogo ter brezskrbno pri\xc4\x8deli s poletnimi po\xc4\x8ditnicami.'